Localnicii din comuna Prisăcani, județul Iași, și-au exprimat frustrarea față de starea deplorabilă a drumului județean 249B prin mesaje scrise direct pe asfalt. Drumul, care leagă satele Osoi și Prisăcani, a rămas neasfaltat și plin de gropi de peste doi ani, cauzând numeroase daune autoturismelor.
Șoferii din zonă, exasperați de starea drumului, au scris mesaje de avertizare precum "Nu atingeți! Acest drum este al CJ Iași”, "Drum județean DJ 249B”, "Atenție, gropi”, și "Stop Gropi”.
Potrivit presei locale, primarul comunei Prisăcani, Ghiorghe Stanciu, a confirmat că porțiunea problematică are aproximativ 900 de metri și a rămas în paragină din cauza lipsei de intervenție a Consiliului Județean Iași.
"Tot drumul este al Consiliului Județean Iași, DJ 249B. Ei au început să facă ceva, au decopertat și de doi ani de zile ne omoară acolo cu praful și cu gropile, să ne rupem mașinile. Tronsonul cu probleme are o lungime de aproximativ 900 de metri. Au lăsat acolo tot vraişte.
Nu știu cine a scris, dar este purul adevăr, acela este un drum județean care e lăsat în paragină de 2-3 ani de zile”, a declarat primarul Ghiorghe Stanciu. El a precizat că primăria nu poate interveni cu lucrări deoarece, legal, ar risca un dosar penal.
Ciprian Ciucan, directorul Direcției Județene de Administrare a Drumurilor și Podurilor Iași, a explicat că modernizarea drumului DJ249B este planificată pentru a doua jumătate a anului 2024, din cauza lipsei de fonduri.
"În momentul de față, acolo este la nivel de piatră spartă, așa este de vreun an și jumătate bucata aia de drum, de la Osoi spre Prisăcani, și ea va intra în reparații în partea a doua a anului 2024”, a spus acesta.
Problema afectează grav și firmele de transport comunal, care amenință cu renunțarea la contracte din cauza avariilor frecvente ale vehiculelor, potrivit bzi.ro.